La Casa Municipal de Cultura acull l'espectacle ‘Senyor Rossinyol’ d’Els Joglars
02 de juliol 2020

![Imagen 1](/media/siplywqs/96-obras2_cuerpo.jpg)![Imagen 2](/media/lxfjrb2z/96-asun-moll-mascara-3-_cuerpo.jpg)

La Casa Municipal de Cultura del Port de Sagunt acollirà l'espectacle _Senyor Rossinyol_ d’Els Joglars. Després de la cancel·lació de l'obra el passat 27 de març, a causa de l'Estat d'alarma, una vegada represa la programació del departament de Cultura, dissabte que ve 4 de juliol, a les 20.00 hores, tindrà lloc este espectacle.

_Senyor Rossinyol_ és una obra d'actualitat amb gran dosi d'humor, esperpent, ironia i broma en el context del conflicte polític català del procés, tractant-lo amb enginy, atreviment i molta frescor i amb un enfocament humorístic a partir de la sàtira i l'humor àcid, senyal d'identitat de la companyia.

L'obra conta la història d'un jardiner de Parcs i Jardins que ha de deixar el treball per culpa del reuma i el situen en el Museu Rusiñol on farà de Rusiñol presentant les visites teatralitzades del Museu. Però al cap d'un temps, quan ell s'ha enamorat del pintor, decidixen transformar el Museu Rusiñol en el Museu de la Identitat. A partir d'ací es crea un conflicte entre els dos mons: el de Rusiñol i el d’aquells que defensen la identitat, als quals anomenem bàrbars. L'obra és una reivindicació de l'art com a pàtria universal, a partir de Rusiñol, contra les pàtries identitàries.

  

![](/media/vcahcnqk/96-obra_cuerpo.jpg)  
  

La regidora de Cultura, Asun Moll, ha manifestat la seua alegria «**per la continuïtat de la programació cultural de la ciutat atesa la nova normalitat**» i ha convidat la ciutadania a assistir a este espectacle «**per al qual encara queden entrades**». Moll ha afirmat que des del departament «**apostem per la cultura, pel món professional ja siga teatral, musical, festiu o amb exposicions i donem suport a estes activitats encara que siga amb condicions que ens agradaria que anaren d'una altra manera, però és el que hem de fomentar i mantindre**», ja que l'aforament està reduït al 75%, «**però no per això deixarem de gaudir de diverses activitats**».

L'entrada a l'espectacle serà gratuïta, però ha d'adquirir-se amb anterioritat un seient per a controlar l'aforament i la distància de seguretat entre les persones assistents. Per a poder adquirir la teua entrada gratuïta fes clic [ací](https://www.servientradas.com/espectaculo/AYUNTAMIENTO_DE_SAGUNTO/6/senyor-rossinyol.html). Des del departament de Cultura anuncien que queden poques localitats lliures i que l'ús de mascareta serà obligatori per a estar a la Casa Municipal de Cultura, a més de que es disposarà d'hidrogel en l'entrada.​

*   [](http://www.facebook.com/sharer.php?u=https://aytosagunto.es/va/actualitat/la-casa-municipal-de-cultura-acull-l-espectacle-senyor-rossinyol-d-els-joglars/ "Facebook")
*   [](http://twitter.com/share?url=https://aytosagunto.es/va/actualitat/la-casa-municipal-de-cultura-acull-l-espectacle-senyor-rossinyol-d-els-joglars/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-casa-municipal-de-cultura-acull-l-espectacle-senyor-rossinyol-d-els-joglars/ "Linked In")
*   [](mailto:?body=https://aytosagunto.es/va/actualitat/la-casa-municipal-de-cultura-acull-l-espectacle-senyor-rossinyol-d-els-joglars/)